**Sasniedzot dalībnieku limitu, Rimi Rīgas maratons slēdz reģistrāciju Bērnu dienai un DPD jūdzei**

Informācija medijiem

Rīgā, 2025. gada 15. maijā

**Sasniedzot dalībnieku limitu, Rimi Rīgas maratons šodien slēdz reģistrāciju Bērnu dienai un DPD jūdzei. Abi sestdienas, 17. maija, pasākumi Rimi Rīgas maratona jubilejas gadā izrādījušies īpaši populāri, dodot iespēju Bērnu dienā izskrieties 10 000 bērniem, bet DPD jūdzē piedalīsies 6 000 dalībnieku. Visus Rimi Rīgas maratona jaunumus organizatori prezentēs svinīgā atklāšanas preses konferencē, kas norisināsies Rimi Rīgas maratona EXPO jau šo piektdien, 16. maijā, plkst. 12.**

Tradicionālā Rimi Rīgas maratona Bērnu diena, kas dienu pirms garo distanču startiem, 17.maijā, norisinās 11. novembra krastmalā, lielu popularitāti šogad izpelnījusies, pateicoties ne tikai plašajām izskriešanās iespējām – 200 metru, 400 metru, 60 metru “Toyota WESS dižsprinta” un “Happy mazuļiem” distancēs, bet arī visdažādākajām sportiskām un azartiskām aktivitātēm, kuras organizatori nodrošinās turpat krastmalā. Lai nodrošinātu iespēju pilnīgi visiem dalībniekiem tikt pie oficiālās medaļas, organizatori spiesti reģistrāciju šogad slēgt ātrāk.

Otra sestdienas, 17. maija, distance, kurai šodien tiek slēgta reģistrācija, ir populārā DPD jūdze, kas ne tikai pulcēs Latvijas čempionāta jūdzē medaļu tīkotājus, bet arī visdažādāko vecumu un ātrumu tipinātājus, kas gatavi izbaudīt 1609 metrus garo trasi no Mākslas muzeja līdz Brīvības piemineklim.

Dalībnieku limiti vēl nav sasniegti garajām 18. maija distancēm – 5,7 km, 10 km, 21 km un 42 km – šīm distancēm vēl iespējams reģistrēties līdz 17. maija plkst. 20.00.

**Preses konference maratona EXPO**

16. maijā Rimi Olimpiskajā centrā plkst. 10.00 durvis vērs Rimi Rīgas maratona EXPO, uz kuru pēc saviem starta numuriem, kā arī uzsūkt sacensību jaunumus un iegādāties skriešanas ekipējumu ieradīsies tūkstošiem skrējēju.

Savukārt plkst. 12.00 klātesot Rīgas mēram **Vilnim Ķirsim**, Rimi Rīgas maratona organizatoram **Aigaram Nordam**, Latvijas titulētākajai garo distanču skrējējai **Jeļenai Prokopčukai**, kā arī pasākuma partneriem, dalībniekiem un sportistiem, preses konferencē organizatori informēs par pasākuma jaunumiem, svētkiem pilsētā un izmaiņām satiksmē. Tiks atklāta arī Slavas zāles siena, kurā iekļauti to Rimi Rīgas maratonu skrējēju vārdi, kuri Rīgā finišējuši vismaz 10 reizes. Pēc preses konferences ikviens gaidīts uzņemt nepieciešamos ogļhidrātus, pacienājoties Balticovo sarūpētajā Ma(ka)ratonā jeb Pastas ballītē.

Preses konferencē tiks izsniegtas caurlaides akreditētajiem medijiem.

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Mediju akreditācija**

Pieteikumi mediju akreditācijai Rimi Rīgas maratonā tiek pieņemti elektroniski, aizpildot pieteikuma anketu: <https://rimirigamarathon.com/lv/medijiem/>

Mediju akreditācija nodrošina iespēju atrasties ierobežotas pieejamības finiša zonā 11. novembra krastmalā 18. maijā.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10 km, 6 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.